Wappnbegrindung: Des oide heraldische Zeichn vom "Göpe" symbolisiert im Wappn vo Baderschdorf des Zammatreffn vo zwoa wichtige Bundesstroßn, de Baderschdorf zu am lokln Vakeahsknotnpunkt machan. Schwert und Pfeil vaweisn aaf de Pfarrkiach. Sie is dem hl. Martin gweiht (Attribut: Schwert) und bsitzt a oide Woifahrt zum hl. Sebastian (Attribut: Pfeil). De Granitbleack im untan Teil vo dem Schuid beziang se aaf de Stoabrüch im Gmoagebiet (Granitindustrie) und aaf des Natuadenkmoi vom Pfoi. De Suiba-Blau-Tingierung ainnat doro, dass Baderschdorf imma Teil vom Heazogtum und Kuafiastntum Baian woa (Landgricht Viechtach).